ભરત વાઢિયા ઈએલટી વાઈબ્સ નામનું એક જર્નલ પણ ચલાવતા હતા જેને યુજીસીની યાદીમાં સ્થાન મળ્યું નથી. આ વિશે તેઓ કહે છે કે, “સારું એવું કામ કર્યું હોવા છતાં અમારા જર્નલને તે યાદીમાંં સ્થાન મળ્યું નથી. શરૂઆતમાં અમે કોઈ પણ સંશોધકનાં રિસર્ચ પેપર વિનામૂલ્યે પ્રકાશિત કરતા હતા. બાદમાં જર્નલની ગુણવત્તા જળવાઈ રહે તે માટે અને એક રિસર્ચ પેપર પ્રકાશિત કરવા માટે ભારતીય સંશોધક પાસેથી ૮૦૦ રૂપિયા અને વિદેશી સંશોધક પાસેથી ૨૫ ડૉલર ફી તરીકે વસૂલતા હતા. અત્યારે જે જર્નલનો તે યાદીમાં સમાવેશ કરવામાં આવ્યો છે તેમાં એક રિસર્ચ પેપર પ્રકાશિત કરવાના ત્રણથી ચાર હજાર રૂપિયા ફી વસૂલવામાં આવે છે. આ યાદીમાં અમુક એવાં જર્નલનો પણ સમાવેશ થાય છે જેમાં ગુણવત્તા જાળવવા માટે રિવ્યૂ કમિટી કે પીયર કમિટી હોય. દિલ્હીસ્થિત મિત્રો દ્વારા એવું પણ જાણવા મળ્યું છે કે ત્યાં અમુક એજન્સીના માધ્યમથી જો ભલામણ કરાવવામાં આવે તો રૂપિયા ૬૦૦૦૦ આપી તમારા જર્નલને તે યાદીમાં સમાવિષ્ટ કરાવી શકો છો.”